Austrálska herečka Teresa Palmer a jej manžel, americký herec a filmár Mark Webber, majú druhého spoločného potomka. Tridsaťročná rodáčka z Adelaide priviedla v pondelok na svet chlapca, ktorému dali meno Forest Sage Palmer.
Herečka o tom informovala prostredníctvom služby Instagram, kde zverejnila fotografiu krátko po pôrode, na ktorej sú okrem nej a novorodenca aj jej manžel a ich prvý syn Bodhi Rain. Ten sa narodil vo februári 2014.
Pre 36-ročného Webbera je to už tretie dieťa, keďže z predchádzajúceho vzťahu s herečkou Frankie Shaw má osemročného syna Isaaca.
Palmer a Webber tvoria pár od septembra 2012 a už po necelom roku chodenia sa v auguste 2013 zasnúbili, pričom zároveň oznámili aj to, že herečka je tehotná.
Dvojica sa zosobášila v decembri 2013 v Mexiku.
Najdôležitejšie správy z východu Slovenska čítajte na Korzar.sme.sk.